## Rješenje Ustavnog suda Republike Hrvatske broj: U-III-551/2008 od 19. svibnja 2011.

### NN 63/2011 (8.6.2011.), Rješenje Ustavnog suda Republike Hrvatske broj: U-III-551/2008 od 19. svibnja 2011.

USTAVNI SUD REPUBLIKE HRVATSKE

1413

Ustavni sud Republike Hrvatske, u Prvom vijeću za rješavanje pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Slavica Banić i Duška Šarin, članice Vijeća, u postupku koji je ustavnom tužbom pokrenuo B. G. iz O., kao bivši predsjednik Gradskog vijeća Grada Osijeka, na sjednici održanoj 19. svibnja 2011. jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Podnositelj je, kao bivši predsjednik Gradskog vijeća Grada Osijeka, podnio ustavnu tužbu protiv presude Upravnog suda Republike Hrvatske (u daljnjem tekstu: Upravni sud) broj: Zpa-9/2007-5 od 31. listopada 2007., kojom je odbijen zahtjev za zaštitu Ustavom zajamčenog prava i slobode Grada Osijeka, Gradskog vijeća, kojeg je podnositelj zastupao kao tadašnji predsjednik, a protiv odluke Središnjeg državnog ureda za upravu klasa: 023-01/06-01/0137, urbroj: 515-11-06-1-3 od 4. travnja 2006.

Navedenom odlukom poništena je 8. sjednica Gradskog vijeća Grada Osijeka, održana 3. ožujka 2006., a odlučivanje o dnevnom redu oglašeno je ništavim, te je navedeno da će se ta odluka objaviti u službenom glasniku Grada Osijeka. U obrazloženju odluke se navodi:

»Ovaj Ured ocijenio je da predsjednik Gradskog vijeća Grada Osijeka nije postupio sukladno odredbama Zakona o lokalnoj i područnoj (regionalnoj) samoupravi. I to članku 34. stavak 4., a u svezi s člankom 51. stavak 4. istoga Zakona.

Predsjednik Gradskog vijeća sazvao je sjednicu u roku od 15 dana. Međutim, samim sazivanjem sjednice, nakon čega nije provedena rasprava i odlučivanje o prijedlogu 1/3 vijećnika, kojeg su oni predložili u svojstvu ovlaštenog predlagača nije i poštovana odredba članka 34. stavak 4. Zakona o lokalnoj i područnoj (regionalnoj) samoupravi u cijelosti. Naime, svrha i cilj navedene odredbe nije isključivo sazivanje sjednice, već je to prema mišljenju ovog Ureda i rasprava i odlučivanje o podnijetom prijedlogu, jer samo na takav način 1/3 vijećnika, kao manjina u predstavničkom tijelu može ostvariti pravo da se i o takvom prijedlogu raspravlja. Pri tome je nedvojbeno da će zakonom propisana većina vijećnika donijeti odluku u formalno i materijalno pravnom smislu.«

Ustavna tužba nije dopuštena.

2. Članak 62. stavak 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) propisuje:

»Članak 62.

(1) Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti, tijela jedinice lokalne i područne (regionalne) samouprave ili pravne osobe s javnim ovlastima, kojim je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom... (u daljnjem tekstu: ustavno pravo).

(...)«

3. Članak 72. Ustavnog zakona propisuje:

»Članak 72.

Ustavni sud će rješenjem odbaciti ustavnu tužbu:... ako je ustavna tužba nedopuštena. Tužba je nedopuštena... ako je tužbu podnijela osoba koja nije ovlaštena za njezino podnošenje...«

4. U postupku koji je prethodio ustavnosudskom zahtjev za zaštitu Ustavom zajamčenog prava i slobode čovjeka i građanina, na temelju članka 66. Zakona o upravnim sporovima (»Narodne novine« broj 53/91., 9/92. i 77/92.) Upravnom sudu podnio je Grad Osijek, Gradsko vijeće, a kojeg je podnositelj ustavne tužbe zastupao kao njegov tadašnji predsjednik.

Zakonom o lokalnoj i područnoj (regionalnoj) samoupravi (»Narodne novine« broj 33/01., 60/01., 129/05., 109/07. i 36/09.) kao predstavnička tijela jedinica lokalne i područne (regionalne) samouprave određeni su općinska vijeća, gradska vijeća i županijske skupštine. Također je određeno da gradsko vijeće zastupa predsjednik gradskog vijeća.

Budući da je u konkretnom slučaju ustavnu tužbu podnio podnositelj kao bivši predsjednik Gradskog vijeća Grada Osijeka, a ne osoba koja je po zakonu ovlaštena zastupati Gradsko vijeće, ocjena je Ustavnog suda da podnositelj u konkretnom slučaju nije ovlašten za njezino podnošenje u smislu članka 62. stavka 1. Ustavnog zakona.

5. Slijedom iznijetog, na temelju članka 72. Ustavnog zakona, riješeno je kao u izreci (točka I.).

6. Rješenje o objavi (točka II. izreke) temelji se na članku 29. Ustavnog zakona.

Broj: U-III-551/2008

Zagreb, 19. svibnja 2011.

USTAVNI SUD REPUBLIKE HRVATSKE

Predsjednik Vijeća

dr. sc. Ivan Matija, v. r.

Rješenje, NN 63/2011-1413